Tama sħiħa f'Alla Għall-mexxej tal-kor. Ta' David. Fil-Mulej hu l-kenn tiegħi; mela kif tgħiduli: "Aħrab bħal għasfur lejn l-għolja; għax, ara, il-midinbin qed jiġbdu l-qaws, u jqabbdu mal-watar il-vleġġa, biex jolqtu fid-dlam lin-nies ta' qalb safja. Jekk is-sisien jinqalbu , il-bniedem ġust x'jista' jagħmel?" Il-Mulej hu fit-tempju mqaddes tiegħu, il-Mulej fis-sema għandu t-tron tiegħu; għajnejh fuq il-bnedmin jitfa', bi xfar għajnejh jiflihom. Jgħarbel il-Mulej il-ġust u l-ħażin; hu jobgħod 'il min iħobb id-dnewwa. Xita ta' ġamar u kubrit jitfa' fuq il-ħżiena; riħ jikwi jkun is-sehem li ħaqqhom. Għax ġust hu l-Mulej, u jħobb il-ġustizzja; wiċċu jdawwar lejn min hu sewwa.